Papersnake/gushiwen huggingface dataset:
与客谈徐武功事感赋
张宝森（清代）

三百年中两妖鸟，秦会之后徐有贞。同罪者谁？御史王文。

同功者谁？将军石亨。前日议南迁，今日议夺门。武功武功，尔亦腼然人，甘与分尸之桧万年遗臭独何心！

宋少保，明少保，栖霞山色至今好。两家祠墓岿然存，秦徐残骨贱如草。

东窗饶舌莫嗔司晨鸡，此时并无长舌妻。
又次韵答之十首 其七
释德洪（宋代）

法本无差须拣择，楚鸡元不是青鸾。当机一镞三关破，觌体分明箭后看。
解红·叹嗟浮世
王哲（金朝）

叹嗟浮世。被荣华、驱策名和利。人人＊作机心起。百般奸计。嫉妒愈增侥巧重，生俱相效皆贪爱。何曾停住常若是。各＊女夸男孙奉侍。更酒迷歌惑望长遂。还知七十应难值，便百年限来，无有推避。早早悟、前途不如意。急回头便许，脱了生死。投玄访妙，搜微密察幽秘。管取自然，神气双全分明见，元初个、真真圆性，诚恁似。玉貌琼颜奇又异。莹宝光、瑶彩吐祥瑞。金丹结就虚空萃，处清静，大罗天上仙位。
钱塘怀古
全室宗泐（明代）

天地无情日月徂，凤凰榛下久榛芜。
独怜内殿成荒寺，空见前榛映后湖。
塞北有谁留一老，海南无处问诸孤。
蓬莱阁上秋风起，先向燕京入画图。
送致仕沈彬郎中游茅山
李中（五代）

挂却朝冠披鹤氅，羽人相伴恣遨游。忽因风月思茅岭，

便挈琴樽上叶舟。野寺宿时魂梦冷，海门吟处水云秋。

华阳洞府年光永，莫向仙乡拟驻留。
李端叔见寄次韵
秦观（宋代）

君文豪赡无与俦，使我吟讽忘离忧。
浩如沅湘起阳侯，翻星转日吞数州。
华章藻句饶风力，顷刻朱红迷畛域。
一班纵复为管窥，万派终难以蠡测。
区区文墨倦高情，解鞅还游恍惚庭。
半槽新水六尺簟，卧视云物行空青。
伊我篮舆抵京县，溽暑黄埃负初愿。
君家只在御城东，弥月不能三两见。
求仙未若醉中真，蚁斗蛾飞愁杀人。
清都梦断理归棹，回首一树琼枝新。
归来草木春风换，世事蝟毛那可算。
幸谢故人频寄书，莫笑元郎自呼漫。
西轩杂题三首
赵蕃（宋代）

卧看修筠不见梢，所欣轩户绿阴交。
蝉吟鸟语尽堪喜，不用先生自解嘲。
暂宿八鲁庄梦颐庵公独宿城中
唐之淳（明代）

偶因送客入城迟，旧院空床旦宿时。夜半月明山鹤叫，犹疑西阁共联诗。
祷梅山
华岳（宋代）

许我登龙尚未还，作诗更为谒梅山。
如何威惠推千载，犹使英梅困八蛮。
神不提身归虎帐，鬼须擘口动龙颜。
聪明傥为扶宗社，愿借风雷顷刻间。
和夷仲弟喜学士兄归
李弥逊（宋代）

烽火丛中别弟兄，独看乡月几亏盈。万金信断秋山寂，千里人归春草荣。

雨涨波纹催过艗，风翻叶幄避行旌。机云入洛悲辛后，谁似张华倒屣迎。
祝英台近·黯春阴
吴文英（宋代）

黯春阴，收灯後，寂寞几帘户。一片花飞，人驾彩云去。应是蛛网金徽，拍天寒水，恨声断、孤鸿洛浦。对君诉。团扇轻委桃花，流红为谁赋。□□□□，从今醉何处。可怜憔悴文园，曲屏春到，断肠句、落梅愁雨。
送汤伯纪归安仁
真德秀（宋代）

交情世岂乏，道合古所难。
自我得此友，清芬龚芝兰。
苦语时见箴，微言犹同参。
相从仁义林，超出名利关。
此乐未渠央，忽告整征骖。
索居可柰何，使史喟且叹。
至危者人心，易汩惟善端。
苟无直谅友，若谨空杅盘。
重来勿愆期，同盟有青山。
圣经如杲日，群目仰辉耀。
利欲滑其中，云雾隔清照。
正须澄心源，乃许窥道妙。
周程千载学，敬静两言要。
几微察毫芒，根本在奥窍。
持此当弦韦，迂矣君莫诮。
赵飞燕
张耒（宋代）

苦心膏沐不论赀，富贵人生各有时。
直使中流畏仙去，君王何啻似婴儿。
惜奴娇·显焕明霞
巫山神女（宋代）

显焕明霞，万丈祥云高布，望仙官衣带，曳曳临香砌。玉兽齐焚，满高穹、盘龙势。大帝起。玉女金童遍侍。奉敕宣言，甚荷诸仙厚意。复回奏，感恩顿首皆躬袂。奏毕还宫，尚依然云霞密，奇更异。非我君，何闻耳。
玉友初成戏作二首 其一
周紫芝（宋代）

小瓮鹅黄拨不开，晚风吹蚁转荷杯。灯前细酌情何限，病后朱颜老却回。

我亦平生笑馀耳，人今何处有陈雷。方从欢伯作幽事，莫唤酪奴相继来。
南山有佳色 其六
王应斗（明代）

雾隐频年惜豹斑，几番风雨洗春颜。沉唫恍入空濛里，醉梦时飞杳霭间。
东归晚次潼关怀古
岑参（唐代）

暮春别乡树，晚景低津楼。
伯夷在首阳，欲往无轻舟。
遂登关城望，下见洪河流。
自从巨灵开，流血千万秋。
行行潘生赋，赫赫曹公谋。
川上多往事，凄凉满空洲。
怀汾上旧居
薛能（唐代）

素汾千载傍吾家，常忆衡门对浣纱。好事喜逢投宿客，

刈田因得自生瓜。山头鼓笛阴沉庙，陌上薪蒸突兀车。

投暗作珠何所用，被人专拟害灵蛇。
垂丝钓 戊戌迓客。自入淮南，多所感怆作
丘崇（宋代）

夕烽戍鼓。悲凉江岸淮浦。雾隐孤城，水荒沙聚。人共语。

尽向来孤处。谩怀古。问柳津花渡。

露桥夜月，吹箫人在何许。缭墙望篽。粉黛成黄土。

惟有江东注。都无虏。似旧时得否。
过梅岭 其一
郭棐（明代）

岭上松杉接碧空，纷纷木叶下丹枫。越王经略烽尘外，丞相祠丹霄汉中。

日落栖乌分古树，天高飞旆溯流风。凭舆几度频来往，犹忆含香侍紫宫。
江北纪行十六绝 其十六 安庆谒余忠宣祠
张吉（明代）

贼众侵元公死之，百年俎豆谓非宜。天弓若射欃枪日，并毁降旗与战旗。
游皋亭山 其二
朱枫（清代）

登览浑难尽，孤亭接海天。潮声连澉浦，云气荡沙田。

水远浮鸥外，林疏落日边。归船疑列岫，北郭晚凝烟。
相和歌辞。短歌行二首
白居易（唐代）

曈曈太阳如火色，上行千里下一刻。出为白昼入为夜，

圜转如珠住不得。住不得，可奈何，为君举酒歌短歌。

歌声苦，词亦苦，四座少年君听取。今夕未竟明夕催，

秋风才往春风回。人无根蒂时不驻，朱颜白日相隳颓。

劝君且强笑一面，劝君复强饮一杯。人生不得长欢乐，

年少须臾老到来。

世人求富贵，多为身嗜欲。盛衰不自由，得失常相逐。

问君少年日，苦学将干禄。负笈尘中游，抱书雪前宿。

布衾不周体，藜茄才充腹。三十登宦途，五十被朝服。

奴温已挟纩，马肥初食粟。未敢议欢游，尚为名检束。

耳目聋暗后，堂上调丝竹。牙齿缺落时，盘中堆酒肉。

彼来此已去，外馀中不足。少壮与荣华，相避如寒燠。

青云去地远，白日终天速。从古无奈何，短歌听一曲。
和张周玉峨眉山行
吴泳（宋代）

搘筇更上最高峰，浮出修眉翠扫空。
雪汗半消岩路口，苔衣倒挂树林中。
异禽语已非人世，香草名应系国风。
晚色渐侵衣袂冷，恍疑身在蕊珠宫。
再至北乡干归路中作
方翥（宋代）

远山马首尚相随，近岸迎人势却迥。
鸜鹆食残松子落，虹霓饮过水声来。
早发芜湖风便舟中有感
华镇（宋代）

长波西南骛，高风激江流。挂席向浦溆，凌虚驾轻舟。

洲渚乱挥霍，蒹葭飒飕飗。重山捷飞过，叠浪纷悠悠。

凫鹜不及辨，频咤越飞鸥。舟人击鼓吹，谑浪相赓酬。

调笑西来人，掩泪寒沙头。人闻此语乐，我闻此言忧。

尔速非尔巧，彼淹岂其尤。淹速偶所值，矜笑徒自偷。

况余涉世途，泰稀否常稠。此日虽偶驶，来日恐或不。

驭也傥可矜，留滞还增羞。天道雅无常，非分非所求。

但愿日日行，行路无阻修。
为蛙答
周紫芝（宋代）

偶作长吟君莫嗔，一泓聊占小池春。斗升虽未分公廪，青紫犹堪作卖人。
即事五首 其一
吕陶（宋代）

斜日半山隐隐，暮云千里濛濛。北望黄昏微月，西来顷刻清风。
句
徐仲谋（宋代）

闭门无处不清风。郡城重叠耸危偻，
题夏太常竹送周翠渠知广德州 其三
黄仲昭（明代）

郡在灵南山秀中，筼筜绕舍翠阴浓。清贫太守庖无肉，春雨犹能赦箨龙。
病起遇晴有作
陆游（宋代）

十日春雨霪，百疾投间作。
呻吟虽甚苦，饮啗尚自若。
筋骸则已疲，正气亦消铄。
行年垂八十，所恃岂在药。
魔军累百万，指顾可尽缚。
君看仁义师，何至用韬略。
川云忽破散，平地见日脚。
无人画此翁，缥渺立孤鹤。
咏华林书院
孙何（宋代）

六阙旌门事若何，诸生常不绝弦歌。
鲤庭共禀诗书训，隐巷齐登俊造科。
宗族有光传孝弟，乡闾元讼化淳和。
芝兰子弟相薰习，金石交朋互切磋。
遥望楚江波迥急，却分庐阜影偏多。
题名石鼓围松桂，讲易高堂绕芰荷。
采药路从洪井出，买书船自孺亭过。
我惭已在瀛洲直，不得西山隐薜萝。
忆江南 忆荆溪
陈枋（清代）

荆溪忆，烟景未能描。官阁面山横玉案，子城带水束冰绡。

海市幻蛟桥。
九日对酒二首 其一
刘敞（宋代）

惨惨霜天迥，纷纷风叶黄。须倾一樽酒，少浣九回肠。

世事浑无定，秋容每自伤。登高何必赋，会使鬓毛苍。
悼山谷五首 其四
释德洪（宋代）

须鬓沧浪梦幻，江湖厌饫平生。一旦便成千古，坏桐弦索纵横。
送浑邓州
权德舆（唐代）

年少守南阳，新恩印绶光。轻轩出绕霤，利刃发干将。

风劲初下叶，云寒方护霜。想君行县处，露冕菊潭香。
怀张乔张霞
李洞（唐代）

西风吹雨叶还飘，忆我同袍隔海涛。江塔眺山青入佛，

边城履雪白连雕。身离世界归天竺，影挂虚空度石桥。

应念无成独流转，懒磨铜片鬓毛焦。
题持约画轴
陈与义（宋代）

日落川更阔，烟生山欲浮。
舟中有闲地，载我得同游。
鸡冠花
张埴（宋代）

众卉在篱下，惆怅秋光同。
老农面寸垢，满口封培功。
吾亦事吾事，买菊浇寒筒。
子立昆仲垂和游天宫诗既工且敏义不虚辱再此
张元干（宋代）

华裾绿发等青春，诗似机云定后身。
家学乃翁真具眼，祖风当代岂凡人。
字中仙爪便搔痒，句里灵犀解辟尘。
万壑争流君看取，西兴从此是通津。
闰九月重九与父老小饮四绝
苏辙（宋代）

尉佗城下两重阳，白酒黄鸡意自长。
卯饮下床虚已散，老年不似少年忙。
送莫子良大参入汴
欧大任（明代）

诏下家园起谢公，东京今勒保釐功。山河分陕歌棠早，宾客游梁赋雪雄。

紫气函关行部内，白云嵩岳出封中。青春傥折三花树，持献君王万寿宫。
六月二十七日醉书普安院壁
吕南公（宋代）

酉寻行甫戌已见，夜候显翁朝乃来。隔树鸣蝉休聒耳，满樽浮蚁且衔杯。

多忧莫道无由解，一醉从初不用催。传语群书未乖间，只今相忆尚须回。
夜发江城
陈必复（宋代）

移舟别浦待潮生，客子匆匆又夜行。
云趁远帆离岛岸，风传疏夜过江城。
忧时谏草嗟无用，爱客灯花喜有情。
愁甚不堪亲友别，小窗张酒到天明。
王昭君五首 其五
胡直（明代）

传闻汉帝怒，遣将靖边氛。安得从俘虏，南随霍冠军。
都门冬日送宫生爽斋归里 其二
李璋煜（清代）

高堂欣撰杖，稚子解牵裾。为拓山中碣，还排架上书。

谁能禁小别，转使羡家居。记取春冰绊，临风正跂余。
杨柳枝
白居易（唐代）

一树衰残委泥土，
双林荣曜植天庭。
定知此后天文里，
柳宿光中添两星。
观碁
石介（宋代）

人皆称善弈，伊我独不能。
试坐观胜败，白黑何分明。
运智奇复诈，用心险且倾。
嗟哉一枰上，奚足劳经营。
安得百万骑，铁甲相磨鸣。
西取元昊头，献之天子庭。
北入匈奴域，缚戎王南行。
东逾沧海东，射破高丽城。
南趋交趾国，蛮子舆櫬迎。
尽西四夷臣，归来告太平。
谁能凭文楸，两人终日争。
桐船行
萧纶（南北朝）

永嘉城头角声咽，大星坠地光不灭。白头老母望儿归，不见桐船泪垂血。

桐船轻疾如游龙，将军百战多威风。不知乃由阿母训，不杀贼归母须愠。

桐船昨出时，别母换征衣。祇言儿向闽中去，那知陷入鲸鲲围。

鲸鲲日伏台澎侧，闽中将吏谁敢击。幕府闻得桐船来，火急军书催赴敌。

将军之来非出师，国家有事安得辞。贻书中丞誓必死，要令大节千秋知。

天茫茫，波浩浩，吹桐船，落贼岛。矢石既尽壮士亡，将军挺立神不挠。

大呼狂贼速杀我，群丑投戈拥公坐。抉伤且学鲁臧坚，捐躯夙志今朝果。

圣主酬忠礼数全，可怜谰语尚纷然。果然不出将军料，诬作哥舒语浪传。

有卒潜逃自贼垒，自言亲见将军死。话到蛟龙食魄时，阿母闻之悲不止。

母勿哭，母教儿杀贼，儿死身不辱。桐船虽败鬼犹雄，森森直节谁能同，便是龙门百尺桐。
贺新郎
刘仙伦
（宋代）

翠盖笼娇面。记当年、沉香亭北，醉中曾见。见了风流倾国艳，红紫纷纷过眼。算好处、何嫌春晚。谁把天香和晓露，倩东君、特地匀娇脸。千万朵，开时遍。

隔花听取提壶劝。道此花过了，春归蝶愁莺怨。挽住东君须醉倒，花底不妨留恋。待唤取、笙歌一片。最爱就中红一朵，似状元、得意春风殿。还惹起，少年恨。
偈颂一百零一首
释慧性（宋代）

一真含法界，大用等虚空。
千祥如雾集，万善若云臻。
用祝吾皇无量寿，天高无极地无穷。
海山图二首
赵文（宋代）

栈道萦纡如蜀路，我梦曾游定何处。
金碧楼台缥纱里，员峤方何如是尔。
彼何人者欲问之，翩然抱琴过桥底。
送秦主簿赴仁和
范祖禹（宋代）

我思适吴越，怀古意如何。
太伯振高风，仲雍扬清波。
绪余有季子，饥食玉山禾。
山水发奇秀，古来英俟多。
秦君淮海彦，文锋雄太阿。
早依苏扬州，匠手为砻磨。
光芒侵星斗，气象奔江河。
青衫拾科第，试邑佐弦歌。
春水生南国，扁舟浮绿罗。
方将剖蚌璞，焜耀随与和。
我病久废诗，缅思眄庭柯。
傍徨恋此闼，岁月屡蹉跎。
看君登朝廷，奏颂助猗那。
为我谢苏公，先归待江沱。
送魏端璧知宁国县
程敏政（明代）

荐章终岁说贤能，一日承恩向宛陵。印洗旧尘光墨绶，琴翻新曲写朱绳。

趋庭学在名何忝，伏阙书成气倍增。邻境为君先致祝，亨衢千里待飞腾。
金州
郭广和（宋代）

比年学校兴，礼义生于富。使节按部来，士子皆奔辏。
山中放歌
释文珦（宋代）

春草离离，秋兰猗猗，
足纫吾衣。南山有芝，
西山有薇，足乐吾饥。
谁信谁疑，谁是谁非，
足亡吾朵。或瘗或焚，
或暴或沉，足为吾归。
生桴死休，已而已而，
出山何为。歌阕声消，
隐几而息，梦为飞云。
遨游八极，我为云邪，
云为我邪。无待无得，
窅然皆丧，自适夫道。
咏龙泉剑赠张龙泉大尹
张弼（明代）

拜命南来路七千，深山狠石试□泉。张华昔日能先见，雷焕当时岂浪传。

丰狱旧埋光射斗，延平变去浪掀天。如今莫作蟠泥计，多少苍生望沛肰。
句
梁周翰（宋代）

百花将尽牡丹坼，十雨初晴主液春。
送林宗配雷州（一作送王棼流雷州）
郎士元（唐代）

昨日三峰尉，今朝万里人。平生任孤直，岂是不防身。

海雾多为瘴，山雷乍作邻。遥怜北户月，与子独相亲。
结夏西山诸佛刹效初盛体为排律十首 其九
胡应麟（明代）

杰搆临丹地，飞梁瞰碧峰。台高苍野尽，殿古白云重。

峭峡虹斜度，危崖雪半封。佛疑维卫至，僧似落伽逢。

舞鹤参朝座，饥乌集暮钟。缘深频伏象，定久忽闻蛬。

暗牖閒生竹，虚檐密种松。持经迷菡萏，说偈坠芙蓉。

异荈分泉瀹，香粳激浪舂。蒲团藏阒寂，木榻寄蒙茸。

八识空尘累，三禅别梵宗。九州遥挂衲，十岳遍扶筇。

璎珞天人馈，玻瓈释帝供。文殊行处脚，迦叶笑时容。

东域摩腾化，西江道一踪。将辞氻潭去，阐法号黄龙。
王提刑挽词
楼钥（宋代）

廉白真家法，原由金紫贤。
兄辞岭南赙，弟却澧阳钱。
筑屋吾将老，藏书手自编。
老成俄已矣，闻者为潸然。
飞练
邓深（宋代）

见说天孙巧一机，银河练就雪争辉。
长风吹下三千尺，只恐麻姑合得衣。
柳梢青（落桂）
赵与仁（宋代）

露冷仙梯。霓裳散舞，记曲人归。月度层霄，雨连深夜，谁管花飞。

金铺满地苔衣。似一片、斜阳未移。生怕清香，又随凉信，吹过东篱。
月珠寺明月楼
程少逸（宋代）

饮罢茶瓯未有言，各归窗底默参禅。
僧房睡息齁齁起，倒著绳床我亦眠。
寄毗陵杨给事三首
刘禹锡（唐代）

挥毫起制来东省，蹑足修名谒外台。

好著櫜鞬莫惆怅，出文入武是全才。

曾主鱼书轻刺史，今朝自请左鱼来。

青云直上无多地，却要斜飞取势回。

东城南陌昔同游，坐上无人第二流。

屈指如今已零落，且须欢喜作邻州。
孤愤吟二首 其一
张商英（宋代）

平津谀武帝，尧舜未为聪。归来东阁士，称颂比周公。

势利变人心，上下交相蒙。低颜望眉睫，一喜生春风。

优游卒兹岁，安知朝野空。
五位颂
释慧晖（宋代）

正中来，帝命旁分展化才。
杲日初升沙界静，灵然曾不带纤埃。
成都遨乐诗二十一首·开西园
田况（宋代）

春山寒食节，夜雨书晴天。
日气薰花色，韵光遍锦川。
临流飞凿落，倚榭立秋千。
槛外游人满，林间饮帐鲜。
众音方杂沓，馀景列留连。
座客无辞醉，芳菲又一年。
谢仁老寄所画李长者出山相五首 其三
邹浩（宋代）

碧潭秋霁禅师笔，白月天空论主形。是幻是真分不得，为人重说互严经。
独喜萱花到白头图
徐渭（明代）

问之花鸟何为者，独喜萱花到白头。
莫把丹青等闲看，无声诗里颂千秋。
家酿红酒美甚戏作
曾几（宋代）

曲生奇丽乃如许，酒母秾华当若何。
向人自作醉时面，遣我宁不苍颜酡。
得非琥珀所成就，更有丹砂相荡磨。
可怜老杜不对汝，但爱引颈舟前鹅。
某用家弟韵赋绝句上浼清视芜词累句非敢以为
陈与义（宋代）

万里平生几蛇足，九州何路不羊肠。
只应绿士苍官辈，却解从公到雪霜。
春草 其二
殷奎（明代）

叹息复叹息，打蒿充夕食。春风自东来，野草回生色。

东风能生草，不能生饿殍。
和赵子俊閒居十首 其二
牟巘（宋代）

窘步殊蹒跚，户限久不踰。若或絷维之，愧彼空谷驹。

俯焉念平生，我亦酷信书。所得不偿失，每与忧患俱。

饮水饭脱粟，此意岂愿馀。贫实为我累，舍贫将焉如。

堪嗟嗜利者，死甘谥为愚。
题汪道士云庵
刘克庄（宋代）

触石才肤寸，垂天忽怒飞。
道人不出户，笑汝出还归。
小隐自题
林逋（宋代）

竹树绕吾庐，清深趣有余。
鹤闲临水久，蜂懒采花疏。
酒病妨开卷，春阴入荷锄。
尝怜古图画，多半写樵渔。
春夜同屠泠玄于该博堂前坐月
茅元仪（明代）

杯停花睡正三更，寂寂闲除澹虑生。
月洗纤云天似润，风摇狂虑柳如酲。
乍寻诗味抽春笋，难冷交情炙冻笙。
留得一诗存胜日，侵晨又去伴啼莺。
护国寺
周振（宋代）

碧云红树万山秋，蹑蹬攀萝径转幽。斜日荒荒岩际下，细泉浅浅寺前流。

萧梁赐额名犹在，石塔藏碑字尚留。千载废兴真梦幻，青灯夜雨思悠悠。
酬宗人殿院见示诗集
张咏（宋代）

句好如天设，看来字字精。
功夫能到此，心意可知清。
已得风雅正，任从时士轻。
可当较才用，期与二南并。
初见嵩山
张耒（宋代）

年来鞍马困尘埃，赖有青山豁我怀。
日暮北风吹雨去，数峰清瘦出云来。
南乡子
赵庆熹（清代）

深院罢秋千。落尽残红满地鲜。盼得春来无好日，天天。

只自斜风横雨连。

炉冷水沉烟。无力瑶琴不上弦。人意亦如春意懒，年年。

多半欹床中酒眠。
姚大本以李义山诗韵作诗题息继作
朱槔（宋代）

隐几心疑水，携杯影照山。
六窗开畔岸，一榻埽中间。
柏子方饶舌，花枝忽解颜。
定余牛逢牧，梦起蝶相关。
阊阖初无路，蓬莱别有班。
藏舟知夜失，面壁意西还。
老矣从他笑，公乎伴我闲。
体坤诗更好，分寸许跻攀。
浮庵洁疾戏呈
张镃（宋代）

黄埃簸空吹赫日，白鸟不度瘖蝉声。
先生出门数有碍，陋巷粪壤愁逢迎。
家山望断围修竹，常说携书伴鸣犊。
心无拣择自清凉，臭腐神奇总超俗。
送客
白居易（唐代）

病上篮舆相送来，衰容秋思两悠哉。

凉风袅袅吹槐子，却请行人劝一杯。
雨中花第四体 听雨
梁清标（清代）

百尺楼中香一缕。梦乍醒、庄生栩栩。栖半亩烟云，几竿修竹，咫尺潇湘浦。

趺坐垂帘浑不语。听淅沥、落英无数。怪风袅孤灯，凉生衫袖，多是芭蕉雨。
题张士厚四时仕女四首 其二
郑洪（宋代）

金盆沐晓蟠双鸦，绿红粉汗沾蝉纱。金刀取玉薄于纸，渴心欲死东陵瓜。

木兰艇子沙棠楫，采莲得花弃荷叶。荷叶轻如薄倖儿，莲花酷似多情妾。
更漏子
晏几道（宋代）

柳间眠，花里醉。不惜绣裙铺地。钗燕重，鬓蝉轻。一双梅子青。

粉笺书，罗袖泪。还有可怜新意。遮闷绿，掩羞红。晚来团扇风。
武侯祠
李石（宋代）

风弄波涛鼓角喧，蜀江犹有阵图存。
纶巾羽扇人何在，眼看群儿戯棘门。
武溪道中望武山
刘崧（元代）

虎峰龙洞互绵联，常是高低落照边。最爱武溪溪上看，锦屏一片倚青天。
竹枝二鸟图
凌云翰（元代）

二鸟占丛竹，喧啾春雨时。朝阳有鸣凤，栖老碧梧枝。
试闱即事三绝
苏籀（宋代）

一坐据梧床刃消，五星竞耀烛秋宵。
扫厅禁近延僧孺，孰谓诗书避赋繇。
平山刘瑞云屡约招饮因未识荆草来过访漫赋
张嗣纲（明代）

向来不识面，早岁已知名。未遂登龙愿，先传揖客声。

迎人花灼灼，求友鸟嘤嘤。景物催人兴，相逢盖易倾。
变竹枝词九首之一
贺铸（宋代）

莫把雕檀楫，江清如可涉。
但闻歌竹枝，不见迎桃叶。
寄李袁州桑落酒
郎士元（唐代）

色比琼浆犹嫩，香同甘露仍春。

十千提携一斗，远送潇湘故人。
鹧鸪天·烛影摇红玉漏迟
佚名（宋代）

烛影摇红玉漏迟。鹊桥仙子下瑶池。倾杯乐处笙歌沸，苏幕遮阑笑语随。醉落魄，阮郎归。传言玉女步轻移。凤凰台上深深愿，一日和鸣十二时。
谢盘野黄文昌 其一
释居简（宋代）

易入亚夫营，难收四海名。两全无可愧，独以退为荣。

萧洒霜髯古，敷腴玉色明。神仙在平地，跬步到钧衡。
赤壁观泉
朱庆朝（宋代）

渺渺长流自古今，凭高凝眸几回深。欲知最上源头处，只在工夫着意寻。
后七夕二夜同梦龄宿湖边庄 其一
王十朋（宋代）

无用乾坤一腐儒，年来踪迹转崎岖。身名未就耕桑废，何日投闲老此湖。
台阳八景
觉罗四明（清代）

沙岸烟清风定，参差小艇流萤。休哂荷蓑戴笠，恰欣蟹紫醅青。
谷日感怀
居节（明代）

谷日条风喜及晴，东皋南陇已春生。
少从剑客游三辅，老傍田春卜五行。
衣食有端终岁计，江山信美故园情。
蹉跎十亩桑阴地，惭愧花林鸟劝耕。
中秋月长句
杨万里（宋代）

西山走下丹砂丸，东山飞上黄金盘。
径从碧海升青天，半湿尚带波涛痕。
初辉淡淡寒不动，月华犹轻桂华重。
黄罗团扇暗花纹，蹙金突起双龙凤。
须臾正面天中央，银钲退尽向来黄。
乾坤熔入冰壼里，万象都无只有光。
平生爱月爱今夕，古人与我同此癖。
去年中秋天漆黑，今年中秋月雪白。
先生旧不论升斗，近来畏病不饮酒。
月下醒眼搔白首，明年月似今宵否？
金陵杂兴二百首
苏泂（宋代）

不见乌纱紫绮裘，至今英气满沧洲。
秦淮半夜棹歌发，明月清天江水流。
感皇恩（道调宫）
张先（宋代）

廊庙当时共代工。睢陵千里远，约过从。欲知宾主与谁同。宗枝内，黄阁旧，有三公。

广乐起云中。湖山看画轴，两仙翁。武林嘉语几时穷。元丰际，德星聚，照江东。
湖州歌九十八首 其四
汪元量（宋代）

谢了天恩出内门，驾前喝道上将军。
白旄黄钺分行立，一点猩红似幼君。
讲武城
元好问（金朝）

作计千年复万年，似嫌蒸土不能坚。祇今讲武人何在？衰柳残阳有乱蝉。
惜花
韩琦（宋代）

看花关有分，分薄亦蹉跎。蜂蝶争无限，笙歌得几何。

利名长自役，风雨不须多。趁取红香在，高吟卷醉螺。
示禅客
释可湘（宋代）

启咨和尚意如何，一句相酬早事多。
问未绝声犹不问，不知鹞子过新罗。
汴之水三
梅尧臣（宋代）

汴之水，分于河，黄流浊浊激春波。昨日初观水东下，千人走喜兮万人歌。

歌谓何，大船来兮小船过。百货将集玉都那，君则扬舲兮以糺刑科。
泛舟桃花溪同刘萧郎
李云龙（明代）

黄鸟呼人去，扁舟共采芳。沿溪信孤棹，隔水见红妆。

映日霞千片，吹风锦一行。天台诸女伴，持此媚刘郎。
董令人李氏挽词
孙觌（宋代）

阆苑收花去，无心对紫薇。寥寥鹤夜怨，角角雉朝飞。

石窌名犹在，邯郸梦已非。郎君真骥子，玉立换朝衣。
送郭检讨省觐归山西
罗洪先（明代）

轩车晓日发长安，恩诏宁亲宠数宽。去路共嗟金马贵，还乡偏重綵衣欢。

凤凰池上春相待，蟋蟀歌中岁欲阑。况是云中烽火后，采风无尔缓归鞍。
小重山
晁冲之（宋代）

碧水浮瓜纹簟前。只知闲枕手，不成眠。晚云如火雨晴天。轻云远，亭外一声蝉。

池馆几年年。倚阑催小艇，采新莲。多情还到芰荷边。应相忆，折藕看丝牵。
栖云楼晏坐效寒山偈（六首。滁仆阳太扑官舍
殷迈（明代）

应迹寄人寰，凝神栖绝境。
识得铁牛机，垆焰如冰冷。
题仁上座画松
黄庭坚（宋代）

偃蹇松枝隔烟雨，知侬定是岁寒材。
百年根节要老硬，将恐崩崖倒石来。
诇湖南刑使赵紫薇
赵汝腾（宋代）

绣节当年立碧霄，至今遗爱蔼欢谣。云烟何止能开霁，山岳曾欢亦动摇。

纵未振衣华表著，不应分席混渔樵。馀干宰士今乔固，定有诗筒慰寂寥。
子弟新军屯德州候车驾
王直（明代）

平原十里候鸾旌，绕郭新屯十万兵。
惯着短衣来小市，常乘骄马过孤城。
营前剑舞春风暖，帐下酣歌夜月明。
自是太平无战斗，少年何处可横行。
送任大中
李觏（宋代）

真伪少分别，吁嗟此世情。西施作老婢，南郭逞新声。

命合生来困，诗应没后名。旅游何所得，赤日又徒行。
西山九曲亭
张埴（宋代）

一藜屈折入高秋，惆怅天门万里头。
世路转看无直处，黄州以后有儋州。
口占谢陈使君
刘宰（宋代）

相思目断鉴湖船，书别殷勤敢赠言。
未解终南寻捷径，少宽谷口截朱辕。
挽杨玉溪
姚勉（宋代）

蜀道艰难又几年，锦城断础带凄烟。
从今井络亏全势，只恨坤舆失巨贤。
山有蛾眉空积雪，国无峻柱可擎天。
英魂楚楚能知否，应在青城作浪仙。
句
刘接（宋代）

废于袁宪相陈年。
通津邀酌次韵 其二
区越（明代）

西山何处访夷齐，山远穷林鸟亦栖。诗酒不知行有债，乾坤惟觉事无涯。

倦归白社犹称老，晚得黄花亦放怀。明月半帘人尽醉，回鞭忘却路东西。
鼓楼回照
薛纲（明代）

何处青山最可情，鼓楼宜晚亦宜晴。峰衔落日半轮在，叶漏残阳几树明。

鸦背分来金闪烁，雁行飞度字纵横。能诗独数青莲裔，好景相望咏不成。
义士李国卿归骨长山哭以送之
王世贞（明代）

生死衔恩在，间关病骨遥。刀头空自卜，匕首为谁骄。

风色田横馆，寒云豫让桥。岂无心一寸，魂断竟难招。
贾丈用昂字韵作诗中有见及复用韵奉呈并简徐
赵蕃（宋代）

人谓先生老，诗坛近一昂。
共知文力健，何有鬓毛霜。
自料才非敌，从今气减狂。
同宗有徐谢，我亦漫窥墙。
题滴水岩 其三
巩彦辅（宋代）

天然潇洒绝尘埃，四面如山画帐开。世上何须问仙境，只应此地是蓬莱。
题惠山园八景 知鱼桥
乾隆（清代）

屧步石桥上，轻鯈出水游。
濠梁真识乐，竿线不须投。
子我嗤多辩，烟波匪外求。
琳池春雨足，菁藻任潜浮。
念奴娇（晋臣十月望生日，自赋词，属余和韵）
辛弃疾（宋代）

看公风骨，似长松磊落，多生奇节。世上儿曹都蓄缩，冻芋旁堆秋瓞。结屋溪头，境随人胜，不是江山别。紫云如阵，妙歌争唱新阕。

尊酒一笑相逢，与公臭味，菊茂兰须悦。天上四时调玉烛，万事宜询黄发。看取东归，周家叔父，手把元龟说。祝公长似，十分今夜明月。
蕃女怨
陆求可（清代）

斗鸡走狗东郊道。朔风吹老。傍溪杨，夹岸草。烟云空绕。

何时万紫与千红。待春工。
初寒
陆游（宋代）

船尾寒风不满旗，江边丛祠常掩扉。
行人畏虎少晨起，舟子捕鱼多夜归。
茆叶翻翻带宿雨，苇花漠漠弄斜晖。
伤心到处闻堪杵，九月今年未授衣。
采莲曲
吴均（南北朝）

锦带杂花钿，罗衣垂绿川。
问子今何去，出采江南莲。
辽西三千里，欲寄无因缘。
愿君早旋返，及此荷花鲜。
武陵春·走去走来三百里
辛弃疾（宋代）

走去走来三百里，五日以为期。六日归时已是疑。应是望多时。
鞭个马儿归去也，心急马行迟。不免相烦喜鹊儿。先报那人知。
过罗通守璋寓馆谈次有作三章 其二
姚燮（清代）

选乐游酒场，一鬨等蝇散。昏气方无涯，暮人岂知旦？

壶仙局未终，樵者斧柯烂。好色挥黄金，不赎闭门叹。

撷骚兰芷丛，原非豪杰患。须知夭桃枝，已过春事半。

方寸机丝同，一一理无乱。文锦虽灿华，谁将素质换。
次韵赵十太尉留题驿亭绝句
喻良能（宋代）

青衫憔悴鬓毛苍，还记并州旧葛强。楚尾吴头秋驿好，喜闻嚼麝笑谈香。
食杞
张耒（宋代）

江皋春气足，佳杞蕃新苗。
老枿饱霜露，余滋发柯条。
青青被修冈，若若缘空壕。
僮归必盈筐，一杯劝尔劳。
神农不吾期，夸誉何忉忉。
坚筋及奔马，莹目察秋毫。
余功补阳干，清利胜堇椒。
老臞天随翁，空斧无脂膏。
饭成资尔荐，长对颜家瓢。
延安江汉堂上怀范五丈龙图堂是五丈所建
晁说之（宋代）

煌煌斗柄垂南北，浩浩斯人江汉堂。
横吹三川秋月远，雅歌九汉暮天长。
颇闻病後精神好，最是秋来饭食强。
谁识得名因伯氏，飞鸿送尽更茫茫。
六言
章甫（宋代）

刺绣何如倚市，力耕须要逢年。
留醉堂中老子，日长沽酒无钱。
减字木兰花
苏轼（宋代）

琵琶绝艺。年纪都来十一二。拨弄么弦。未解将心指下传。

主人瞋小。欲向东风先醉倒。已属君家。且更从容等待他。
五噫薤露歌
张宁（明代）

薤上露，何易晞。人生脩短何由期，噫。黄金如山不如泥，噫。

长夜漫漫路逶迤，噫。北邙山头草离离，噫。古人去兮今人悲，噫。

薤上露，何易晞。
竹涧为李均赋
方用中（明代）

渭川千亩敌封侯，分得霜栽涧水头。六逸旧闻唐俊彦，七贤今识晋风流。

苍龙影淡金波夕，彩凤声寒玉镜秋。酷爱此君偏得地，考槃歌罢思夷犹。
念奴娇（梅花）
陈纪（宋代）

断桥流水，见横斜清浅，一枝孤袅。清气乾坤能有几，都被梅花占了。玉质生香，冰肌不粟，韵在霜天晓。林间姑射，高情迥出尘表。

除是孤竹夷齐，商山四皓，与尔方同调。世上纷纷巡檐者，尔辈何堪一笑。风雨尤愁，年来何逊，孤负渠多少。参横月落，有怀付与青鸟。
呈塘晚泊
游君传（宋代）

西风吹客鬓，孤坐欲销魂。
野櫂他乡客，酒旗何处村。
稻随秋雨熟，水带晚潮浑。
寂寞吴塘路，尘沙望眼昏。
和梅花百咏诗 其六十一 绿萼梅
王夫之（明代）

叶色通梢晓气醒，趺香浮干艳心扃。单于莫怪胭脂失，汉月昏黄冢自青。
重阳明日得蝶字
方樗（宋代）

主人留复留，烂醉歌白氎。移樽对寒花，散策响秋叶。

香凝紫茱萸，舞倦青蛱蝶。惟有一逃宾，苍山云万叠。
韩十八侍御见示岳阳楼别窦司直诗因令属和重以自述故足成六十二韵
刘禹锡（唐代）

楚望何苍然，曾澜七百里。孤城寄远目，一写无穷已。

荡漾浮天盖，四环宣地理。积涨在三秋，混成非一水。

冬游见清浅，春望多洲沚。云锦远沙明，风烟青草靡。

火星忽南见，月硖方东迤。雪波西山来，隐若长城起。

独专朝宗路，驶悍不可止。支川让其威，蓄缩至南委。

熊武走蛮落，潇湘来奥鄙。炎蒸动泉源，积潦搜山趾。

归往无旦夕，包含通远迩。行当白露时，眇视秋光里。

曙色未昭晰，露华遥斐舋。浩尔神骨清，如观混元始。

北风忽震荡，惊浪迷津涘。怒激鼓铿訇，蹙成山岿硊。

鹍鹏疑变化，罔象何恢诡。嘘吸写楼台，腾骧露鬐尾。

景移群动息，波静繁音弭。明月出中央，青天绝纤滓。

素光淡无际，绿静平如砥。空影渡鹓鸿，秋声思芦苇。

鲛人弄机杼，贝阙骈红紫。珠蛤吐玲珑，文鳐翔旖旎。

水乡吴蜀限，地势东南庳。翼轸粲垂精，衡巫屹环峙。

名雄七泽薮，国辨三苗氏。唐羿断修蛇，荆王惮青兕。

秦狩迹犹在，虞巡路从此。轩后奏宫商，骚人咏兰芷。

茅岭潜相应，橘洲傍可指。郭璞验幽经，罗含著前纪。

观津戚里族，按道侯家子。联袂登高楼，临轩笑相视。

假守亦高卧，墨曹正垂耳。契阔话凉温，壶觞慰迁徙。

地偏山水秀，客重杯盘侈。红袖花欲然，银灯昼相似。

兴酣更抵掌，乐极同启齿。笔锋不能休，藻思一何绮。

伊余负微尚，夙昔惭知己。出入金马门，交结青云士。

袭芳践兰室，学古游槐市。策慕宋前军，文师汉中垒。

陋容昧俯仰，孤志无依倚。卫足不如葵，漏川空叹蚁。

幸逢万物泰，独处穷途否。锻翮重叠伤，兢魂再三褫。

蘧瑷亦屡化，左丘犹有耻。桃源访仙宫，薜服祠山鬼。

故人南台旧，一别如弦矢。今朝会荆峦，斗酒相宴喜。

为余出新什，笑抃随伸纸。晔若观五色，欢然臻四美。

委曲风涛事，分明穷达旨。洪韵发华钟，凄音激清徵。

羊浚要共和，江淹多杂拟。徒欲仰高山，焉能追逸轨。

湘洲路四达，巴陵城百雉。何必颜光禄，留诗张内史。
道光三十年1850秋八月在台湾府署评石头记成作七律三章志喜 其一
林奉璋（清代）

说石头经廿四春，龙沙万里上鲲身。
棹声鞭影都圆梦，雪送花迎各助神。
斩断六根原是假，归来一笑却成真。
借观羲画尊麟笔，腐史于今有后尘。
寄新茶王圣时蒙示五诗
许景衡（宋代）

建溪初采雪芽香，病客分来敢独尝。一盌聊为金粟供，五篇不独玉川狂。

风雷有信犹嫌晚，草木无情也著忙。谁似山中老松柏，不知人世有炎凉。
村居书事二首
陆游（宋代）

药物枝梧病渐苏，门前野老笑相呼。
春深水暖多鱼婢，雨足年相少麦奴。
小饮杯盘随事具，闲行巷陌倩人扶。
题诗非复羌村句，谁与丹青作画图。
醉桃源 题画扇
李良年（清代）

寻春无力下阶迟。晚来如有思。何人曾谱踏青时。

张萱真画师。

纨百褶，锦千丝。东风著意吹。采香蝴蝶镇相随。这回犹未知。
甲戌下第三月二十四日出张家湾
陈琛（明代）

闻说春归已有期，可人春色亦应稀。客思远道催行急，舟绕长湾故去迟。

江上一樽忘独老，天涯何处觅相知。怀中多少平生梦，说向痴人恐未宜。
陪完颜御史行金石台分韵得丞字
甘泳（元代）

胜景踰千载，吾人得共登。五峰交地势，一水合沙棱。

荆国成何事，浮丘无异能。山头有田父，未必识中丞。
余至象山得邑西山谷佳处暇日过游因其亭榭泉木离为十咏 桃源径
林旦（宋代）

十亩红桃径，穿花过水西。清泉来不断，行客到应迷。

露锦披芳坞，晴霞倒碧溪。年年春意在，当会自成蹊。
芦沟桥
田雯（清代）

虹蜺千尺暮云屯，塞路人行驾短辕。霜下桑乾寒浪小，火烧碣短远山昏。

平林叶脱巢禽出，野寺烟深粥鼓喧。闻道张华曾有宅，苇花漠漠吊荒村。
韩蕲王骑驴
曾逢辰（清代）

残山剩水任徘徊，驴背甘心老将才。应有鞭长难及恨，不能亲见两宫回。
程钜夫惠茶
赵若恢（宋代）

卧病文园日正长，斜题远寄雨前枪。
黄绫不羡龙团贵，紫笋还闻雀舌香。
一砚落花人醉醒，半帘飞絮燕归忙。
新泉活火松风细，何处黄州白玉堂。
玉真观
张籍（唐代）

台殿曾为贵主家，春风吹尽竹窗纱。

院中仙女修香火，不许闲人入看花。
傅岩居士挽词
欧阳澈（宋代）

梦寐江湖仅十年，桑榆投老遁林泉。知人襟抱藏英鉴，奇我风标唤谪仙。

妙论粲花今已矣，遗编戛玉尚依然。桐焦里巷知音少，几对云斋欲断弦。
寄苕溪故人
华岳（宋代）

昔年分袂霅川东，系马花梢扑乱红。
解佩送行情怏怏，举杯言别恨匆匆。
中人以上谁知我，北斗以南惟有公。
此去东闽有良便，一书无惜慰羁穷。
续长恨歌
范成大（宋代）

金杯潋灩晓妆寒，国色天香胜牡丹。
白凤诏书来已暮，六宫铅粉半春阑。
送薛逢之宣州谒废使
皎然（唐代）

六月鹏尽化，鸿飞独冥冥。秋烽家不定，险路客频经。

牛渚何时到，渔船几处停。遥知咏史夜，谢守月中听。
隐几菴诗
元绛（宋代）

分得藩符近海滨，溪山清处养天真。
幅巾隐几春菴静，直是义皇已上人。
海盐官舍早春
刘长卿（唐代）

小邑沧洲吏，新年白首翁。
一官如远客，万事极飘蓬。
柳色孤城里，莺声细雨中。
羁心早已乱，何事更春风。
书少尹陈思孝松庭清晓卷
王恭（明代）

官署双松何彩翠，吏散人稀苔满地。独坐松间是阿谁，才子风流太丘裔。

薄晓松枝清露繁，公庭无讼寂无喧。常思佐理苏民瘼，不分端居愧主恩。

乃翁倜傥龙头客，曾事先皇佩铜墨。京使争传德政碑，邑人共说郎官泽。

枯鱼肆索几何时，倏尔空愁风树悲。莫言累叶仍州县，九棘三槐应有期。
感旧六首 其三
陆游（宋代）

早发金堆市，更衣石匮亭。滩声秋后壮，山色雨馀青。

道泞愁车辙，桥危避驼铃。功名竟何在，抚事感颓龄。
叠彩山风洞
周志勋（清代）

山麓金仙几劫尘，阴崖别自贮长春。云根曲曲诗题遍，风信长长日换新。

泉漏花栏疑雨过，峰围塔颖与天邻。凭楼无限登临兴，极目湘漓凄客神。
偈一百二十首 其五十
释怀深（宋代）

焦山热肺肠，有事便要了。今岁闰九月，来年春气早。

顶门三只眼，常要光皎皎。照顾沩山水牯牛，莫教吃却他人草。
天台香柏峰会思上人
赵湘（宋代）

孤峰连鸟道，幽会兴难忘。
对坐无人到，空林尽日香。
断崖逢积雪，高木露微阳。
静话看晴晓，联联过晚冈。
由方丈右转上海山门
陈王猷（清代）

飞楼倚嵚岑，环回觉路塞。四望穷跻攀，斗绝石痕辟。

窥天刚半线，拔地乃千尺。鬼斧凿何年，俨有巨灵蹠。

雕鹗息羽翰，猱玃罕踪迹。当兹敛形神，直上缓登陟。

铁縇右钩梯，手腕参足力。左顾窅然深，澒洞曛以黑。

纳趾踵外垂，高尻面内迫。神人御风行，中道尚栖息。

况在尘世间，宁有次仲翮。我幸及其巅，置身高岝峉。

出险凭虚无，茫然荡心魄。
呈东坡
秦觏（宋代）

十里荷花菡萏初，我公初置有西湖。欲将公事湖中了，见说官閒事已无。
和郑邦达主簿五绝
黄公度（宋代）

斗粟折腰真鄙夫，且图一饱似侏儒。
渊明欲赋归来引，未免弦歌预计谟。
临春水
宋庠（宋代）

尽日临春水，非关问要津。
舟行鱼避檝，岸坐草留人。
香萼千红糁，苔花小翠鳞。
已堪遗俗虑，何必擉江滨。
病中兴感因成七诗寄蒲庵老禅 其六
乌斯道（明代）

公读西竺书，我读东鲁文。我坐支叶烦，复有彼此分。

何当罄忘支，缁素如一人。譬生文字先，同为葛天民。

无言亦无辩，熙熙乐芳春。
宫词 其十
杨皇后（宋代）

海棠花里奏琵琶，沉碧池边醉九霞。禁禦融融春日静，五云深护帝王家。
得道阳
王哲（金朝）

十二月圆成锦乡，四时枝叶不乾枯。看取火中频取水，自然水乾却安炉。龙虎龟蛇认吸呼。百骸俱满立须臾。一颗明珠三下有，三般恶物一齐
客中
吴浚（宋代）

断雁啸云天试霜，客中何事不凄凉。
玉梅约在春风信，更让黄花半月香。
念奴娇·少时独步词场
刘克庄（宋代）

少时独步词场，引弦百发无虚矢。岁晚却蒙崑体力，世业工修鞋底。曾裂白麻，曾涂墨敕，谪堕俄徵起。鼎湖龙去，老臣何以堪此。回首当日遭逢，譬如春梦，误入华胥里。推枕黄粱犹未熟，封拜几王侯矣。似瓮中蛇，似蕉中鹿，又似槐中蚁。先人书在，尚堪追补遗史。
客中别表叔
严羽（宋代）

悠悠远别半生悲，白日相逢又语离。海内风尘惊不定，天边消息到何时。

洞庭旅雁春归尽，瓜步寒潮夜落迟。惆怅孤舟从此去，江湖未敢定前期。
沁园春·吉梦维何
刘克庄（宋代）

吉梦维何，男子之祥，载弄之璋。嗟我辰安在，斯文後死，力侔元气，手抉天章。学稼田荒，炼丹灶壤，稽首南华一瓣香。休休也，免王良友笑，屑往来忙。浮名斗挹箕扬。世岂有明珠百斛量。叹种来瑶草，年深未熟，挑成锦字，道远难将。迁转不行，形容尽变，盍改称呼号瞎堂。遗弓远，怆帝乡云白，禹会山苍。
代和翟知事舟中寄登光阳楼诗韵
陆文圭（元代）

登临送目际天涯，人物风流胜永嘉。
已激清流乘书鷁，尚留醉永看涂鸦。
长空黯淡吹云叶，别浦微茫蹴浪花。
老守江城闲列坐，秋宵短梦苦思家。
村居即事六言十首
刘克庄（宋代）

有时散发松风，有时一剑秋空。
讲易白牛谿上，题诗黄鹤楼中。
百字令·为叔雍题高梧轩图
况周颐（清代）

倚云撑碧，荫茜纱青玉，图书彝鼎。画罨壶天尘不到，何似结庐鼎境。公子乌衣，词仙黄绢，标格同清夐。桐花奇艳，衍波消得名盛。
佳气鸣凤朝阳，舒荣郁秀，长共椿晖永。不数龙门高百尺，看取孙枝英挺。大好秋容，最宜商调，蝶恋花重咏。炉熏琴趣，翠阴帘幕深静。
句 其十九
吴沆（宋代）

羽卫连荆棘，衣冠杂虎狼。烟沉凫雁断，天阔水云黄。

……风悲云动色，天惨日无光。
秋怀三十六首
邵雍（宋代）

九日登高会，寻幽讲雅欢。
俗风追故事，天气荐轻寒。
白酒连醅饮，黄花带露观。
消沉浮世事，何足重汍澜。
操莲曲
何希尧（唐代）

锦莲浮处水粼粼，风外香生袜底尘。

荷叶荷裙相映色，闻歌不见采莲人。
句 其一
苏嘉（宋代）

衣冠晨集乌衣巷，旌旆春生绿野堂。
登冈山
黄佺（清代）

海外高冈旧有声，偶然登眺最移情。步经未历嶙峋径，意解非常草木名。

看去有山皆俯伏，朝来无水不分明。何妨猿狖缘林叫，且向上头听凤鸣。
绝句四首
姚宽（宋代）

花信今吹第几风，香苞未拆牡丹丛。
雨声细入窗前树，夜夜夜寒春梦中。
自柳至平乐书所见四首 其三
袁帙（明代）

郁白方言似，浔梧瘴气赊。蚺蛇晴挂树，射蜮昼含沙。

屋覆湘君晴，山红蜀帝花。《夷坚》收未尽，《博物》待张华。
和黄石斋
杜依中（清代）

一片荒凉万里沙，诗书谁是邺侯家。空知民困黄河急，愁看天文北斗斜。

云暗深山龙唤雨，香来古寺鹿衔花。当前过去浑如梦，半榻松风听《法华》。
三用韵答饶计使
赵汝腾（宋代）

郡凋亦办七茶纲，不似霜台雀舌香。
上美为元包锡贡，残膏分舌雪翻尝。
三为大有天王飨，二得坤中臣道方。
退食自公味公赐，狂吟牵动璟心肠。
陈季常所蓄朱陈村嫁娶图
苏轼（宋代）

何年顾陆丹青手，画作朱陈嫁娶图。
闻道一村惟两姓，不将门户买崔卢。
我是朱陈旧使君，劝耕曾入杏花村。
而今风物那堪画，县吏催钱夜打门。
秀华亭
李白（唐代）

遥望九华峰，诚然是九华。
苍颜耐风雪，奇态灿云霞。
曜日凝成锦，凌霄增壁崖。
何当余荫照，天造洞仙家。
行香子（梅）
黄升（宋代）

寒意方浓。暖信才通。是晴阳、暗拆花封。冰霜作骨，玉雪为容。看体清癯，香淡伫，影朦胧。孤城小驿，断角残钟。又无边、散与春风。芳心一点，幽恨千重。任雪霏霏，云漠漠，月溶溶。
及第留吴门访史君黄松冈
柴元彪（宋代）

西江草木转精神，山谷松冈一样清。
东海拾遗来汲暗，道州谏议得阳城。
棠开春雨花千里，角动姑苏月五更。
笑指齐云天已近，金銮又听玉珂声。
普陀岩
陈式琜（明代）

闻道西山好，灵岩深几重。晨光紫气合，暮霭赤霞封。

落叶藏幽径，微风送晚钟。欲知清净理，此地是南宗。
姑苏台五首 其二
萧立之（宋代）

间关薪胆有谁知，正是苏台歌舞时。可惜不如陈后主，吴宫无井号胭脂。
以蛮菩提数珠送王嘉甫
周孚（宋代）

得自海南天，修来治历年。聊为佛陀供，岂上燄摩缘。

俗垢元无染，心珠要自圆。他年如许寿，不负赵州禅。
觅句
张镃（宋代）

觅句先须莫苦心，从来瓦注胜如金。
见成若不拈来使，箭已离弦作麽寻。
喜晴
卫宗武（宋代）

积涝初收喜气浮，三农不负稻粱谋。
临流一望舒眵目，数叠青峦万亩秋。
偈颂七十六首
释师观（宋代）

咄这尊慈，口甜心苦。
带累我侬，破家荡户。
者僧话堕处，直下明明举。
一炷栴檀充宇宙，谁道黄金如粪土。
热水亭
张子翼（明代）

列岫层悬戟，温泉决溜渠。山川潴异气，天地此洪炉。

溥博心源阔，炎凉世味殊。冱寒堪煖浴，万里慰征途。
又题巢林
王炎（宋代）

阛阓深居似林谷，缘坡手种青青玉。市声不向耳根来，蒙密中间深结屋。

鹪鹩但愿巢一枝，鸾停鹄峙意何如。青云千级风在下，飞翰稳去摩天衢。
偈颂七十八首
释正觉（宋代）

不可以色见，不可以声求。
风定花犹落，鸟啼山更幽。
四衢明自晓，六户冷如秋。
再坐不疑处，杯中弓影浮。
次韵杨时可雪中三绝句 其一
赵鼎臣（宋代）

雪里孤芳不自难，花心炯炯向春单。可怜风伯能痴妒，故作无端分外寒。
陪谢紫微晚泛
梅尧臣（宋代）

积雨涨秋壕，轻舟此共邀。
菰蒲敛鋩锷，莲芡熟櫜韬。
岸静鱼跳月，林喧鸟避篙。
归时兴不浅，风物正萧骚。
次章房陵韵四首
陈造（宋代）

老骥挺高骨，弥耳尘中驰。
邻女嫁不售，泣向流黄机。
与子落穷山，坐无适时姿。
濠梁莞一笑，游鳞噞风漪。
邓林芳意八首为邓侍御 其六 书香衍庆
林光（明代）

大雅久荒芜，伊谁事编刬。承家有正传，光辉生蠹简。
有感
司空图（唐代）

灯影看须黑，墙阴惜草青。岁阑悲物我，同是冒霜萤。
秋日寄题姚在质草草亭
佘翔（明代）

君家台馆似濠梁，几度论诗到草堂。春社酒醒双燕语，墨池雨过百花香。

桐阴满地吟秋色，竹影留人醉夕阳。可是名园幽兴熟，九华无日不相望。
和王弱翁七首 其五
彭龟年（宋代）

晓日开屏障，篮舆行画图。融融万物表，此处是规模。
出关和雷侍郎送行无魔不成佛观过始知仁之句
陈杰（宋代）

事来思烂熟，罪去得深循。
天壤嗟微义，风霜本至仁。
十年江社梦，一道雪梅春。
回首无他嘱，当言莫爱身。
观丁将军故剑
陈睿思（清代）

丁公小永孙子棻，崎嵚厉落非庸人。兴酣对客拔剑舞，飞电睒睒风轩轩。

坐客观者喜且愕，丁生材武超人群。生云小子何足算，公等未见先将军。

将军自少性敢决，翘关负来空千钧。生平武事略可数，钩戟剑槊刀枪弴。

就中剑舞尤第一，上马下马皆如神。白猿遁逃不敢进，青龙仿佛缠其身。

余闻自恨生已晚，不得身与将军亲。将军更有遗事否，余为倾耳君具陈。

生云昔时有草窃，啸聚海岛如云屯。醢人之骨食人肉，元戎束手徒逡巡。

吾祖仗剑往杀贼，髑髅带血枭辕门。贼中岂少强健者，直前捕斩犹孤㹠。

后来贼平受上赏，皆由一剑成功勋。只今吾祖已没世，英风猛气犹生存。

此剑时时吐光怪，匣里龙啸清宵闻。同人拔鞘决眼觑，殷红战血痕疑新。

昔闻陇西世受射，将军之后应生君。君今好文不好武，性嗜奇古师皇坟。

自言今者特偶耳，儿戏恐使他人嗔。劝君只合绳祖武，毋徒健笔扛龙文。

古来武人画麟阁，文士老死荒江滨。君不见贱子学书不学剑，途穷恸哭空酸辛。
武昌松风阁
黄庭坚（宋代）

依山筑阁见平川，夜阑箕斗插屋椽。
我来名之意适然。
老松魁梧数百年，斧斤所赦今参天。
风鸣娲皇五十弦，洗耳不须菩萨泉。
嘉二三子甚好贤，力贫买酒醉此筵。
夜雨鸣廊到晓悬，相看不归卧僧毡。
泉枯石燥复潺湲，山川光辉为我妍。
野僧旱饥不能饘，晓见寒溪有炊烟。
东坡道人已沉泉，张侯何时到眼前。
钓台惊涛可昼眠，怡亭看篆蛟龙缠。
安得此身脱拘挛，舟载诸友长周旋。
试陈瞻 其二
李之仪（宋代）

疏帘弄影不惊尘，百忆恒沙认此身。转盼回头已陈迹，那知犹作未归人。
新柳八首 其一 汉苑
邹德臣（清代）

人柳如人发上林，先于桃李旋生阴。冲牙乍拂千官佩，宝带新拖一缕金。

似整欲斜欺燕力，乍眠还起有蚕心。柏梁宴罢春犹浅，分付枚皋作意吟。
羁凤辞
韩元吉（宋代）

我家既远兮苕水为乡，中有羁凤兮飞颉颃。
朱为冠兮黼为裳，五色炳兮耀文章。
音律吕兮韵宫商，竹不实兮枵则僵。
翳蒹葭兮饫稻粱，虞舜作乐夔在堂。
集阿阁兮丽朝阳，胡为去我兮天一方。
友凫雁兮侣鶖鶬，吁嗟凤兮其来翔。
柳梢青
杨无咎（宋代）

屋角墙隅。占宽闲处，种两三株。月夕烟朝，影侵窗牖，香彻肌肤。

群芳欲比何如。癯儒岂、膏粱共途。因事顺心，为花修史，从记中书。
读华严经三绝 其三
李之仪（宋代）

法令端如万仞陂，后来无法只趋时。早知兴废无非命，可笑穰侯见事迟。
詹守携酒见过用前韵作诗聊复和之
苏轼（宋代）

箕踞狂歌老瓦盆，燎毛燔肉似羌浑。
传呼草市来携客，洒扫渔矶共置樽。
山下黄童争看舞，江干白骨已衔恩。
（时詹方议葬暴骨。
）孤云落日西南望，长羡归鸦自识村。
輶轩聊述
文翔凤（明代）

近听脑中童子语，旧看心叶玉皇经。
木公考课巡三岛，白帝传觞宴百灵。
有骨凌云周外界，无才佞世冒天刑。
吾将力挽长杨断，讲座时开笑口馨。
哀孟云卿嵩阳荒居
孟郊（唐代）

戚戚抱幽独，宴宴沉荒居。不闻新欢笑，但睹旧诗书。

艺檗意弥苦，耕山食无馀。定交昔何在，至戚今或疏。

薄俗易销歇，淳风难久舒。秋芜上空堂，寒槿落枯渠。

薙草恐伤蕙，摄衣自理锄。残芳亦可饵，遗秀谁忍除。

徘徊未能去，为尔涕涟如。
子期岩
周因（宋代）

闻得当年华子期，闲敲石鼓动人时。云门却笠人何在，不见临流别世诗。
松州
释绍昙（宋代）

一道阴凉自古来，依稀临济手亲栽。
枝枝叶叶垂清露，点得合城人眼开。
自警四首 其四
贺钦（明代）

圣贤典训六经中，一本流来万不同。片语未曾精着力，此生不不遂成翁。

始知口舌空谈病，难及身心实践功。莫咎回辀已迟暮，勉旃直欲造崆峒。
溪上
刘攽（宋代）

窄地穿茨拙，高城晚日斜。竹篱侵水面，溪女浣汀沙。

老树垂朱侵，悬藤结白花。绿萍浮碎点，芳杜上新芽。

一邑过千室，十金无数家。鱼虾与菰米，惆怅此生涯。
墨梅 其一
谢逸（宋代）

朝见一枝吐，暮吟疏影寒。亭亭不解语，助我青毫端。
题朱锐雪景
赵孟頫（元代）

尘埃困人恒作恶，开卷惊看雪满楼。安得眼前有此屋，仍呼陶谢与同游。
上南行十二首
方回（元代）

昔闻马粪巷，今涉牛矢岭。
无牛亦无矢，步步入佳境。
望我端人居，时焉一引领。
亦如马粪边，王谢芳更永。
寿刘宰
洪咨夔（宋代）

制锦新城衣锦归，种桃遗爱蒲桃蹊。
恩波淮水流不尽，福力螺山高与齐。
天上已催班玉笋，日边行见月璇题。
欢声都是长生曲，薰作香云覆宝猊。
晚泊乍雨
陈丹赤（清代）

一叶临孤岸，微茫烟雨中。涛声都带白，霜叶渐留红。

雁影拖残照，渔镫映彩虹。阴晴浑未定，身世托飘蓬。
乌夜啼·一弯月挂危楼
佚名（宋代）

一弯月挂危楼。似藏钩。醉里不知黄叶、报新秋。征鸿断。归云乱。远峰愁。愁见绿杨凝恨、在江头。
临江仙（同日李提型＿亦有词因次韵）
魏了翁（宋代）

脚踏西郊红世界，才知春意分明。不须更说锦官城。春来游冶骑，得得为渠停。

停到花眠人且去，酒杯苦欲留行。直须醉饮到参横。不因歌白雪，三日作狂酲。
正月十九日四更起读朱文公年谱至天大明赋十
方回（元代）

草制无知傅伯寿，问诗不答陈傅良。
王淮林栗胡紘辈，仲尼日月曾可伤。
仁老寄墨梅 其二
邹浩（宋代）

岭南消息报来新，正想梅花傍酒樽。生出两枝遥寄我，道人方便信多门。
咸淳庚午冬大雪遗安抚潜侍郎
贾似道（宋代）

穷年枯坐似禅林，为喜祥霙写我心。
归去来兮怀靖节，不能者我愧周任。
西园佳话从知旧，东国诸贤复见今。
满斛明珠逾美瑞，定应摹刻遍碑荫。
隋家井
鲍溶（唐代）

玉钩栏下寒泉水，金辘轳边影照人。

此水今为九泉路，数枝花照数堆尘。
投赠福建桂常侍二首
陈陶（唐代）

后来台席更何人，都护朝天拜近臣。

长笑当时汉卿士，等闲恩泽画麒麟。

匝地歌钟镇海隅，城池鞅掌旧名都。

不知珠履三千外，更许侯嬴寄食无。
追和李太白姑熟十咏 其五 桓公井
郭祥正（宋代）

环营凿九井，井深泉不竭。旧甃缺琼瑶，新苔荒岁月。

重吟太白题，兴自柏公发。我欲唤常娥，团圆伴澄澈。
书卢沟店壁
王尊美（清代）

虫声切切报新秋，月落镫昏四壁愁。残梦未成催上马，一天凉雨过卢沟。
朱用和用予南山旧韵次韵谢并呈罗弘道
方回（元代）

妙论剧谈逢大敌，深林荫樾尾清游。柳州先记知非偶，陆相荒清愧不秋。

似舅远寻昆弟好，老生猥与介宾谋。凄其廿载龙门梦，垫角曾登李尹舟。
同病树展伯夔墓病树有诗余亦继作
陈曾寿（清代）

不与吾侪共苦辛，墓前宿草几番新。一流向尽今何世，四海难忘剩此人。

接壤母封依爱日，旧京师殡隔扬尘。彻泉难尽西江泪，踯躅荒阡惘二陈。
春日同诸子集北郭禅院分赋
梁元柱（明代）

何事东林问白莲，溪桥小院足安禅。尊前漫惜频年客，竹里能深半日缘。

移酌馔馀香积供，临池花借彩毫鲜。春游若个非容易，肯勒登临谢屐穿。
步三唐人游惠山诗三首 其三
范钧（清代）

敲火试山泉，轻烟飏林樾。松花著我衣，香色殊清绝。

忽闻梵课声，喃喃诵寂灭。且嚼本山茶，何减小团月。

微风习习生，归思悠然发。雅爱老坡仙，同游偕弟辙。
题卢可庵天边风露楼
方逢辰（宋代）

龙泉三尺倚天横，浊世滔滔我独清。
一柱高台仙掌起，愿推一滴活苍生。
清明日至潜江马上先寄王炳之陈子正
刘摰（宋代）

桃花飘泊万红英，独佩诗囊傍水行。二月东风撩霰雪，峭寒天气作清明。

病怀敢有贤劳叹，壮志徒因节物惊。樽酒喜亲陶靖节，经帏仍近董先生。
忆江南 戏题梅图
王结（元代）

江上路，春意到横枝。洛浦神仙临水立，巫山处子入宫时。

皎皎淡丰姿。

东阁兴，几度误佳期。万里卢龙今见画，玉容还似减些儿。

无语慰相思。
龙学侍郎清河侯张公挽词二首 其二
范成大（宋代）

太息逢萋锦，平生付薄冰。沧溟淙赤舌，白日照青蝇。

岳麓身犹健，星维驭已升。天如遗一老，人亦望三登。
西山口攒宫三首 其一
屈大均（明代）

哀痛千秋血诏传，遗臣何以报皇天。山河万里留东澳，兵甲三朝丧朔边。

竟使单于封马鬣，可堪尝侍握龙渊。酬恩自矢惟沟壑，化作啼乌玉树前。
纸鸢
胡奎（元代）

只凭一线上青天，中有天机合自然。莫待风高收不得，宫商别调不如前。
送翰林宋先生致仕归金华（八首）
孙蕡（明代）

玉树芝兰取次成，小孙开岁亦能行。
悬灯夜读元朝史，认得前编老祖名。
净相兰若僧师雅持塑佛疏缘化赠山偈二首
张镃（宋代）

居士卖屋为宅，盖成舍与瞿昙。
尚自无钱结裹，何能转施南山。
贺俞婺州除左史
林宗放（宋代）

报政天边美誉新，十行细札下严宸。
逢人政尔询司马，纵俗何由借寇恂。
制胜万全端有道，折冲一点是精神。
向来鲁国多男子，此日朝家特有真。
和陈传道秋日十咏 其二 秋晴
贺铸（宋代）

归云去悠悠，长风来猎猎。檐角两长楸，斜阳晒黄叶。
丁丑五月六日醵饮茂林偶成
陈著（宋代）

夹路松杉护午阴，南风吹透树中心。
一声婆饼焦何处，妙法莲花此妙音。
答京西提刑张司封次韵
宋祁（宋代）

乞得二千石，终非循吏才。
霜蓬根易动，笼鸟翅难开。
梦寤惭封邑，陶埏仰铉台。
报言殊丽藻，虚附驿筩回。
颜杲卿
徐钧（宋代）

一曲霓裳失太平，渔阳鼙鼓暗风尘。
君王只识杨丞相，不识平原老守臣。
次韵和上荆公
郭祥正（宋代）

沟水回环莲子多，小桥时有野禽过。移船更近东陂去，冉冉黄尘奈我何。
次韵道祖大水
葛胜仲（宋代）

君不见绿槐荫夏摇千门，移秧遍野缲盈盆。天公忽作弥月雨，忧岁上勤黄屋尊。

我家茆庐劣容膝，随水倾摧非瑞室。街衢生鱼堪佐饔，檐霤垂龙欲穿石。

仰天又见兴油云，乾雨误点波连村。马牛不辩固其理，蛙黾同处何容论。

休叹栖苴接飞翼，林端会见宾红日。木饥水毁傥时运，救灾行看恩洋溢。
绝句
陆深（明代）

十年忧国鬓如丝，一路看山到武夷。信宿故园无限意，人情莫怪去迟迟。
生查子 正月上旬夜，梦寐间闻雪作。诘旦起
段克己（宋代）

西望长河，仅一发耳。作长短句，以写一时胜概淡月晃书窗，夜静云撩乱。欹枕潇潇听雪声，落叶闲阶满。清晓独开门，淡荡东风软。诗句成时堕渺茫，眼底江天远。
宿白盖峰寺寄僧
温庭筠（唐代）

山房霜气晴，一宿遂平生。閤上见林影，月中闻涧声。

佛灯销永夜，僧磬彻寒更。不学何居士，焚香为宦情。
十二月十日暮小雪即止
陆游（宋代）

夜来急雪打船窗，今夜推窗月满江。
堪恨无情一枝橹，水禽惊起不成双。
秋望
陶窳（清代）

数声离雁下寒汀，世事相看散野萍。入水苦匏思共济，望秋蒲柳感先零。

忧心满似将圆月，旅鬓疏同避晓星。独洁糈粻候槎影，美人空自隔沧溟。
朝中措
袁毓卿（清代）

落红庭院晚妆残。微雨酿轻寒。柳色黄拖金缕，苔痕绿上雕栏。

韶华荏苒，音书迢递，情绪阑珊。却怪东风无力，不将花信催还。
邹宣德挽词二首 其一
郭祥正（宋代）

忆昔姑溪上，分携岁月赊。清标冰有骨，静德玉无瑕。

不杀居为戒，传经大厥家。西山问仙籍，公合在烟霞。
寓言
杜牧（唐代）

暖风迟日柳初含，顾影看身又自惭。
何事明朝独惆怅，杏花时节在江南。
和孔司封题蓬莱阁
裴士杰（宋代）

山卧龙形阁枕山，檐楹高起太虚间。
风来宛讶鸣箫瑟，客至宜闻振佩环。
暂赏已能消浊虑，久居应不老朱颜。
苍烟渌水无穷趣，绝胜尘纷走世寰。
酿重阳酒
苏辙（宋代）

风前隔年曲，瓮里重阳酒，
适从台无馈，饮啜不濡口。
秋尝日已台，收拾烦主妇。
仰空露成霜，搴庭菊将秀。
金微火犹壮，未可多覆篰。
唧唧候鸣声，涓涓报初溜，
轻巾漉糟脚，寒泉养罂缶。
谁来共嘉节，但约邻人父。
父理正艰难，一醉陶衰朽。
他年或丰余，此味恐无有。
咏潭底月 其三
陈衡（明代）

天开潭底静悠悠，谁掷银刀点碧流。千顷波翻千颗玉，一江水碧一轮秋。

灯分淡影三千界，风泛崇光十二楼。记得当年扳桂处，蓝袍春满最清幽。
己丑开都城有妒妻斮其妾之双足者妻就刑夫逋焉感而赋
赵完璧（明代）

青娥倏陨双秋莲，玉魂悽断千里缘。纤弓射反伏未睹，凌波履险知谁怜。

入室之妒莫可测，他人所慕吾所捐。前鱼泪落后鱼船，飞燕褫魄班姬妍。

天涯弱质胡相及，仇雠乃在香尘边。剪忌不遑图掩鼻，甘心共弃沧浪天。

昔以要宠今杀身，膏兰自取焚与煎。薄命速辜阖室延，一朝三褫尤物愆，猩猩之履犹在前。
送朱德和就步士功韵
曹义（明代）

冠盖纷华似列仙，都门选别酒频传。联诗每愧居人后，归省争频在客先。

千里云山游客兴，半篷风雨渡淮船。夕阳回首重惆怅，烟树苍茫思渺然。
赋林景参梅屿
陈允平（宋代）

结庐分得雁山云，屿上梅花是四邻。
水月一天芗世界，冰霜千古玉精神。
短檠夜雨西窗梦，长铗秋风北塞尘。
我亦烟波纶钓侣，与君同作岁寒人。
泊舟涡阳县
张洵佳（清代）

赤眉铜马旧披猖，君盗中原此聚场。官吏养痈成巨患，地形扼险重岩疆。

频年兵火遗民少，落日关河戍垒苍。今日涡阳增县治，前车覆辙鉴毋忘。
泊平望
道原法师（明代）

计程息劳牵，日晚江路永。
连樯如有待，聚泊就村井。
沙明鸥群回，月出人语静。
心清独不寐，况乃风露冷。
因思往来客，终日困驰骋。
得非衣食驱，无乃缘造请。
吾人方外士，素志慕箕颍。
胡为淹水宿，混迹问蛙黾。
丈夫别有念，此意谁得领。
人生未闻道，如何卧烟景。
见山楼下植梅百本九月见花
董居谊（宋代）

手种寒梅度一春，主人指日是行人。
孤根奈久不忘旧，疎蕊逢秋已献新。
堪笑世情何恁薄，不知花意却相亲。
年年记取栽培力，为送幽香入梦频。
九仙山丹井歌
梁章钜（清代）

月烟黄黄日烟紫，井干苔绣辘轳毁。湖漘澜翻失九鲤，九仙老衰叫不起。

当年呼龙饮龙津，金鎞刮海海似银。虚皇押敕授栌简，井畔开明锁玉槛。

月炉忽报丹火青，白男赤女声娇儜。此时此井湛复满，九仙掉头不肯管。

金天掣日玻璃摇，斜山风雨盘灵箫。秦皇汉武汲不得，淮南鸡犬久垂隔。

火井萧寥丹井塞，铜盘仙人泪沾臆。仙乎仙乎亦何益。
江楼吹笛饮酒大醉中作
陆游（宋代）

世言九州外，复有大九州。
此言果不虚，仅可容吾愁。
许愁亦当有许酒，吾酒酿尽银河流。
酌之万斛玻璃舟，酣宴五城十二楼。
天为碧罗幕，月作白玉钩;织女织庆云，裁成五色裘。
披裘对酒难为客，长揖北辰相献酬。
一饮五百年，一醉三千秋。
却驾白风骖斑虯，下与麻姑戏玄洲。
锦江吹笛余一念，再过剑南应小留。
杜十归自海堧别业说夜行一段事令予与徐十长短调书之
洪朋（宋代）

建宁禅界清如水，杜陵独夜荒村绕。刹幡寂寂走前溪，素沙白水相荡照。

只今欲渡叫渔舠，但闻春丛野狐嘷。野狐鸣呼不足道，行路难行豺虎骄。

邂逅舟横却无楫，向来藜杖撑白月。可羡渊鱼两两游，随意溪毛短短出。

呜呼此时胜事故不恶，杜陵归来为予说。
春词五首 其四
释德洪（宋代）

晓霁晴湖已拍桥，桥边春色解相撩。分疏积雨饶莺舌，拘束东风倩柳条。
偈二首 其二
释宗赜（宋代）

金屑虽贵，落眼成翳。金屑既除，眼在甚么处。
寄徐季益四首
赵蕃（宋代）

我已非青鬓，君今定白须。
田园稍治否，寝饭比佳无。
闻道为归计，何当出此涂。
相期一邂逅，得以话艰虞。
再答前韵二首
曹勋（宋代）

客居索寞厌天穷，抚事无能笑语中。
破睡好茶盈碗白，曝檐晴语半帘烘。
向来切己连丁祸，政以临民获罔功。
赖有破除余羽在，后在端欲扣南丰。
学刘公干体诗
鲍照（南北朝）

白日正中时。
天下共明光。
北园有细草。
当昼正含霜。
乖荣顿如此。
何用独芬芳。
抽琴为尔歌。
弦断不成章。
送珣禅人还海坛
释咸杰（宋代）

家乡到日许谁知，默默相逢绝路岐。
莫谓海门风浪恶，干戈元是太平基。
武夷九曲棹歌
留元刚（宋代）

八曲山云敛复开，长年倚櫂立徘徊。
俄然听得林间语，知道新村贳酒来。
秋日野步和王觉民十六首
王之道（宋代）

雨晴庭户生秋意，潮落溪桥见水痕。
稻熟人家得相向，兵余眼底两三村。
西园十咏 其四 方物亭
吴中复（宋代）

草木虫鱼部，披寻自古无。飞沉天产异，生植土风殊。

物色随心匠，形容记绘图。虚亭玩真意，浩思满江湖。
淳熙二的春帖子词·光尧寿圣宪天体道太上皇
崔敦诗（宋代）

嶰管今朝应，璿杓昨夜旋。
耕桑三万里，一样乐尧天。